TPCH พุ่งแรง 11% รับกำไร Q1 โตทะลัก 2 เท่าตัว จ่อ COD โรงไฟฟ้าชีวมวลเพิ่ม
TPCH พุ่งแรง 11% ราคาแตะ 7.35 บ. ขานรับไตรมาส 1/66 โชว์กำไรโตทะลัก 2 เท่าตัว ทะลุ 110 ล้านบาท จ่อ COD โรงไฟฟ้าชีวมวลเพิ่ม พร้อมขยายโรงไฟฟ้าต่างประเทศ
TPCH พุ่งแรง 11% ราคาแตะ 7.35 บ. ขานรับไตรมาส 1/66 โชว์กำไรโตทะลัก 2 เท่าตัว จ่อ COD โรงไฟฟ้าชีวมวลเพิ่ม พร้อมขยายโรงไฟฟ้าต่างประเทศ
9 พ.ค. 2566

ผู้สื่อข่าวรายงานว่า วันนี้ (9 พ.ค.66) ราคาหุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ล่าสุด ณ เวลา 11:34 น. อยู่ที่ระดับ 7.35 บาท บวก 0.70 บาท หรือ 10.53% สูงสุดที่ระดับ 7.45 บาท ต่ำสุดที่ระดับ 7.20 บาท ด้วยมูลค่าซื้อขาย 18.87 ล้านบาท

ทั้งนี้ราคาหุ้น TPCH ปรับตัวขึ้น หลังรายงานผลการดำเนินงานงวดไตรมาส 1/66 มีกำไร 110.77 ล้านบาท เพิ่มขึ้น 199.46% จากปีก่อนกำไร 36.99 ล้านบาท เนื่องจากบริษัทฯ มีรายได้จากการขายไฟฟ้าเพิ่มขึ้นจากปีก่อน 160.99 ล้านบาท หรือร้อยละ 25.7 เนื่องจากโครงการ PTG เดินเครื่องผลิตไฟฟ้าได้อย่างมีประสิทธิภาพมากขึ้น และอัตราค่าไฟฟ้าอัตโนมัติขายส่งเฉลี่ย (Ft) ของโครงการ PTG เพิ่มสูงขึ้น โครงการ CRB ซ่อมแซมเครื่องกาเนิดไฟฟ้าแล้วเสร็จ จึงกลับมาเดินเครื่องผลิตไฟฟ้าได้ตามปกติ โครงการ TSG เดินเครื่องผลิตไฟฟ้าได้อย่างมีประสิทธิภาพมากขึ้น หลังจากที่มีการปิดซ่อมแซมเครื่องจักร
ขณะที่ก่อนหน้านี้นางกนกทิพย์ จันทร์พลังศรี ประธานคณะกรรมการบริหาร TPCH เปิดเผยว่า ที่ประชุมสามัญผู้ถือหุ้นประจำปี 2566 ในวันที่ 19 เมษายน 2566 ที่ผ่านมา มีมติอนุมัติจ่ายปันผลงวดประจำปี 2565 ให้กับผู้ถือหุ้นเป็นเงินสด 0.183 บาท/หุ้น โดยวันกำหนดรายชื่อผู้มีสิทธิได้รับปันผล (Record date)ในวันที่ 28 เมษายน 2566 วันที่ไม่ได้รับสิทธิปันผล (XD) วันที่ 27 เมษายน 2566 และกำหนดวันที่จ่ายปันผลวันที่ 18 พฤษภาคม 2566
“ต้องขอขอบคุณผู้ถือหุ้นทุกท่านที่ให้ความเชื่อมั่นในการบริหารธุรกิจ ซึ่งในปีนี้ บริษัทฯ มีแผนงานในการเพิ่มกำลังการผลิตในประเทศ ทั้งประเภทเชื้อเพลิงชีวมวลและขยะ ล่าสุดมีการ COD โรงไฟฟ้าประชารัฐชีวมวล บันนังสตา กำลังการผลิตติดตั้ง 3 เมกะวัตต์ เป็นที่เรียบร้อยแล้ว และยังคงเดินหน้าเตรียม COD โรงไฟฟ้า ประเภทเชื้อเพลิงชีวมวลเพิ่ม อีก 1 แห่ง พร้อมกันนี้ มีการลงทุนขยายธุรกิจพลังงานทดแทนไปในต่างประเทศ ทั้งใน สปป.ลาว เวียดนาม และกัมพูชา คาดว่า จะเห็นความชัดเจนเร็วๆ นี้  1 โครงการ เพื่อสร้างผลตอบแทนที่ดีให้กับผู้ถือหุ้นในระยะยาว และสร้างความมั่นคงให้กับบริษัทฯ” นางกนกทิพย์ กล่าว